Klubganger verdrink in Durban-kanaalFoto: SAPD ŉ Man van Umkomaas het verdrink nadat hy in ŉ kanaal in Durban gaan swem het kort nadat hy ŉ nagklub verlaat het. Die KwaZulu-Natalse polisie het in ŉ verklaring gesê die man het in die kanaal by The Quays-woonstelblok naby Ushaka Marine World gaan swem kort nadat hy die nagklub Cape2Cairo verlaat het. Dit is nie in dié stadium duidelik hoe laat dit gebeur het nie. Polisieduikers van Durban en Port Shepstone se soek-en-reddingseenheid is vroeg Sondagoggend ontbied om na die liggaam in die kanaal te soek. Ooggetuies het aan die polisie uitgewys waar hulle die man die laaste keer gesien het. Een van die inwoners het voor die polisie se aankoms op die toneel reeds na die man se liggaam probeer soek, maar sonder sukses. Die polisieduikers het later die man se liggaam in die kanaal ongeveer 3 meter onder die wateroppervlak gevind. Die oorledene se identiteit kan nie bekendgemaak word voordat sy naasbestaandes van sy dood ingelig is nie.